text: Langballe: Carl Holst har ikke været savnet
  02 marts 2016 kl. 20.02
  I følge politisk redaktør på TV 2, Anders Langballe, så har Carl Holst ikke været savnet af sine kolleger på Christiansborg.
  Anders Langballe gav onsdag aften sin vurdering af Carl Holsts (V) tilbagevenden til Folketinget. Langballe mener ikke, at Holsts kolleger på Christiansborg har savnet ham i de tre måneder, han har været væk på orlov.
  - Der bliver ikke klappet voldsomt i hænderne af Carl Holst, sagde Anders Langballe i onsdagens nyhedsudsendelse på TV SYD.
  - Når jeg har gået på Christiansborg de seneste tre måneder, så er det jo ikke sådan at folketingsgruppen har savnet Carl Holst. Det er for at sige det, som det er. Politik er jo et ubarmhjertigt spil. Jeg tror rigtig mange i folketingsgruppen synes, at han var for længe om at træffe beslutningen om at trække sig som minister, lyder vurderingen fra Anders Langballe.
  